section_heading: Povijest
paragraph_text: Objekt je financirao i naručio izgradnju Jusuf Mašković, visoki dostojanstvenik na turskom dvoru, inače rodom iz Vrane ili iz Pakoštana. Započet je u vrijeme izbijanja Kandijskog rata 1644. godine i zbog smrti Jusufa Maškovića u siječnju 1646. godine nije dovršen. Objekt je raskošan i monumentalan a trebao je služiti kao han i rezidencija Maškovića za stare dane. Radi se o najzapadnijem spomeniku svjetovne turske arhitekture u Europi. Po konačnom oslobođenju Vrane 1699. godine han je dodijeljen u vlasništvo obitelji Borelli koja s toga mjesta upravlja cijelim Vranskim feudom od 1752. do 1881. godine. Do danas u hanu borave potomci Borellijevih predradnika, obitelj Pelicarić, zahvaljujući čemu je ovaj spomenik očuvan od puno većeg uništenja. Većina oštećenja nastala je paležom objekata koji su izvršili partizani zauzimanjem hana nakon završetka rata 1945. godine.